APSTIPRINĀTS

Ar valsts pētījumu programmas

“Ēnu ekonomikas mazināšana valsts ilgtspējīgas attīstības nodrošināšanai”

īstenošanas un uzraudzības komisijas

2020. gada 22. aprīļa lēmumu Nr. 1

**Valsts pētījumu programmas “Ēnu ekonomikas mazināšana valsts ilgtspējīgas attīstības nodrošināšanai” projektu pieteikumu**

**atklātā konkursa nolikums**

**I. Vispārīgie jautājumi**

1. Nolikums nosaka valsts pētījumu programmas “Ēnu ekonomikas mazināšana valsts ilgtspējīgas attīstības nodrošināšanai” (turpmāk – programma) projektu pieteikumu atklāta konkursa (turpmāk – konkurss) organizēšanu un īstenošanu, ievērojot Ministru kabineta 2018. gada 4. septembra noteikumus Nr. 560 “Valsts pētījumu programmu projektu īstenošanas kārtība” (turpmāk – MK noteikumi) un Ministru kabineta 2020. gada 26. februāra rīkojumu Nr. 75 “Par valsts pētījumu programmu “Ēnu ekonomikas mazināšana valsts ilgtspējīgas attīstības nodrošināšanai”” (turpmāk – MK rīkojums).

2. Nolikums izstrādāts, pamatojoties uz MK noteikumu 16. punktu.

3. Programmas ietvaros konkursam pieejamais valsts budžeta finansējums ir 251 536 *euro*, no tiem 17 606 *euro* izmantoti administratīvo izmaksu segšanai.

4. Projekta īstenošanas termiņš programmas ietvaros ir 24 mēneši, sākot ar MK noteikumu 43. punktā minētā līguma parakstīšanas dienu. Apstiprināta projekta īstenošanas termiņu var pagarināt MK noteikumu 39. punktā noteiktajā kārtībā.

5. Viena projekta pieteikuma maksimālais finansējums nepārsniedz 233 930 euro.

6. Latvijas Zinātnes padome (turpmāk – padome) izsludina konkursu MK noteikumu 17. punkta noteiktajā kārtībā un Ministru kabineta noteiktajā kārtībā administrē programmas projektu finansēšanai piešķirtos valsts budžeta līdzekļus atbilstoši Zinātniskās darbības likuma[[1]](#footnote-1) pārejas noteikumu 34. punktam (likuma 14.11.2019. redakcijā, kas stājas spēkā 01.07.2020.), kas nosaka, ka līdz ar Studiju un zinātnes administrācijas (turpmāk – administrācija) likvidācijas pabeigšanu līdz 2020. gada 30. jūnijam, padome pārņem Zinātniskās darbības likuma 18.1 panta otrajā daļā minētos administrācijas uzdevumus. Ievērojot minēto, līdz 2020. gada 1. jūlijam tiks veikti attiecīgi grozījumi MK noteikumos, nosakot, ka administrācijas kompetences šajos noteikumos turpmāk īstenos padome.

7. Padome konkursa sludinājumā norāda:

7.1. konkursa nosaukumu;

7.2. konkursa kopējo finansējumu;

  7.3. projektu pieteikumu iesniegšanas termiņu;

7.4. tīmekļa vietni, kurā norādīta nepieciešamā informācija projektu pieteikumu iesniegšanai.

8. Projektu pieteikumu iesniegšanas termiņš ir 30 kalendārās dienas, sākot no konkursa izsludināšanas dienas.

9. Viens projekta pieteikuma iesniedzējs var iesniegt vienu projekta pieteikumu, un projekta pieteikumam programmas ietvaros ir jāaptver visi MK rīkojumā noteiktie uzdevumi.

10. Projekta īstenošanas laikā ir jānodrošina vismaz trīs MK noteikumu 12. punktam atbilstošu projekta rezultātu sasniegšana. Plānotos projekta rezultātus projekta pieteikuma iesniedzējs norāda Nacionālajā zinātniskās darbības informācijas sistēmā (turpmāk – informācijas sistēma) atbilstoši šī nolikuma 1. pielikuma “Projekta pieteikums” (turpmāk – projekta pieteikums) A daļas „Vispārīgā informācija” 4. nodaļā „Projekta rezultāti”. Vienlaikus projekta īstenošanas laikā ir jāsasniedz rezultāti, kas nodrošina MK rīkojuma 6. punktā minēto uzdevumu izpildi. Visiem rezultātiem jānodrošina pieejamība atvērtā piekļuvē, tai skaitā datu repozitorijos. Projekta pieteikuma iesniedzējs projekta pieteikumā plāno šādus specifiskos rezultātus:

10.1. ziņojums par ēnu ekonomiku Latvijā ietekmējošo faktoru novērtējumu, tautsaimniecības nozarēs, kurām ir nozīmīga finanšu ietekme, un valstī kopumā;

10.2. ziņojums par iemesliem, kāpēc fiziskās personas izvairās no labprātīgas nodokļu maksāšanas un iesaistīšanās sociālās apdrošināšanas sistēmā, un analīzi par ietekmējošiem faktoriem, kas veido ēnu ekonomikas radītus priekšnosacījumus negodīgai konkurencei un atsevišķu iedzīvotāju grupu sociālajai nevienlīdzībai un nepietiekamai nodrošinātībai, kā arī analīzi, kā ēnu ekonomikas mazināšana ietekmē attieksmi pret nodokļu maksāšanu;

10.3. zinātniski pamatotas rīcībpolitikas rekomendācijas attiecībā uz normatīvo aktu izmaiņām, iestāžu darba organizāciju, viedo tehnoloģiju izmantošanu vai citiem valsts realizējamiem pasākumiem ēnu ekonomikas mazināšanai ar izvērtētu attiecīgo ieteikumu finansiālo ietekmi;

10.4. ziņojums par negūto budžeta ieņēmumu apjomu no pretlikumīgām darbībām, vērtējot finanšu operācijas un skaidras naudas apriti, sniedzot priekšlikumus rīcībpolitikas pasākumiem, mazinot pretlikumīgi iegūtu līdzekļu aprites riskus;

10.5. izstrādāta ēnu ekonomikas mērīšanas metodoloģija, ēnu ekonomikas apmēra prognozēšanas algoritms un aplēses par ēnu ekonomikas apmēru Latvijā 2020. un 2021. gadā, izmantojot dinamiskā "vairāku indikatoru - vairāku cēloņu" modeļa (*The Dynamic Multiple Indicators - Multiple Causes Model*) pieeju;

10.6. pētījums par ēnu ekonomikas apmēru Latvijā 2020. un 2021. gadā, izmantojot izstrādāto ēnu ekonomikas mērīšanas metodoloģiju.

**II. Projekta pieteikuma iesniedzēja un sadarbības partnera dalības nosacījumi projektā**

11. Projekta pieteikuma iesniedzējs atbilst MK noteikumu 2.12. un 9.1. apakšpunktā noteiktajam. Lai to apliecinātu, projekta iesniedzējs informācijas sistēmā augšupielādē aizpildītu un elektroniski parakstītu projekta pieteikuma D daļu „Projekta iesniedzēja apliecinājums” (turpmāk – projekta iesniedzēja apliecinājums). Ja nav iespējams nodrošināt drošu elektronisko parakstu, projekta pieteikuma iesniedzējs rīkojas atbilstoši nolikuma 2. pielikumam “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika” (turpmāk – iesniegšanas metodika) 18. punktā noteiktajam.

12. Sadarbības partneris atbilst MK noteikumu 2.18. apakšpunktā noteiktajam. Sadarbības partneri projekta pieteikuma iesniedzējs piesaista, ievērojot MK noteikumu 9.3. apakšpunktu. Lai apliecinātu sadarbību projekta ietvaros, projekta pieteikuma iesniedzējs nodrošina, ka projekta sadarbības partneris elektroniski paraksta projekta pieteikuma E daļu “Projekta sadarbības partnera – zinātniskās institūcijas apliecinājums” (turpmāk – projekta sadarbības partnera – zinātniskās institūcijas apliecinājums) vai F daļu “Sadarbības partnera – valsts institūcijas apliecinājums” (turpmāk - projekta sadarbības partneris – valsts institūcijas apliecinājums), kuru projekta pieteikumu iesniedzējs pievieno projekta pieteikumam. Ja nav iespējams nodrošināt drošu elektronisko parakstu, projekta sadarbības partneris rīkojas atbilstoši iesniegšanas metodikas 22. vai 26. punktā noteiktajam.

13. Lai apliecinātu projekta pieteikuma iesniedzēja vai sadarbības partnera – zinātniskās institūcijas atbilstību noteikumu 2.12. apakšpunktam, attiecīgās zinātniskās institūcijas vadītājs iesniedz zinātniskās institūcijas finanšu vadības un grāmatvedības politiku un finanšu apgrozījuma pārskatu (projekta pieteikuma G daļa “Finanšu apgrozījuma pārskata veidlapa”) par 2019. gadu. Ja zinātniskajai institūcijai ir privātie investori, tā aizpilda/noformē apliecinājumu par ar projekta pieteikumu saistītās pētniecības rezultātu neizmantošanu komerciāliem mērķiem. Minētos dokumentus iesniedz kā pielikumu projekta iesniedzēja apliecinājumam un projekta sadarbības partnera – zinātniskās institūcijas apliecinājumam atbilstoši iesniegšanas metodikai.

14. Ja attiecīgais projekta pieteikuma iesniedzējs vai sadarbības partneris ir atzīts kā atbilstošs pētniecības organizācijas definīcijai 2020. gada fundamentālo un lietišķo pētījumu projektu konkursā, šī nolikuma 13. punktā minēto finanšu vadības un grāmatvedības politiku un finanšu apgrozījuma pārskatu neiesniedz.

15. Projekta īstenošanas ietvaros sadarbības partneris var pretendēt uz finansējuma saņemšanu no netiešajām attiecināmajām izmaksām proporcionāli sadarbības partnera tiešajām attiecināmajām izmaksām, ievērojot MK noteikumu 14.2. apakšpunktu.

16. Ja sadarbības partneris projekta īstenošanā iesaistās tostarp ar cilvēkresursiem, tad tie projekta īstenošanā piedalās kā galvenie izpildītāji vai izpildītāji, tostarp studējošie. Informāciju par sadarbības partnera iesaisti projekta īstenošanā ar cilvēkresursiem norāda projekta pieteikuma A daļas “Vispārīga informācija” 2. nodaļā “Zinātniskā grupa”.

**III. Zinātniskās grupas** **dalības nosacījumi projektā**

17. Projekta pieteikuma iesniedzējs veido projekta īstenošanas zinātnisko grupu, ievērojot MK noteikumu 2.22. apakšpunktu.

18. Projekta pieteikumā projekta vadītājam, projekta galvenajiem izpildītājiem un projekta izpildītājiem noteiktās prasības un kompetence atbilst MK noteikumu 2.13., 2.14. un 2.15. apakšpunktā noteiktajam.

19. Zinātnieks kā projekta vadītājs var būt norādīts tikai vienā projekta pieteikumā. Ja zinātnieks kā projekta vadītājs ir norādīts divos vai vairāk projektu pieteikumos, padome sazinās ar projektu pieteikumos norādīto projekta vadītāju un lūdz vienas darba dienas laikā paziņot, kurā projekta pieteikumā zinātnieks atsauc savu dalību.

20. Projekta vadītāja, projekta galveno izpildītāju un projekta izpildītāju, kuri nav šā nolikuma 21. punktā minētie augstskolā studējošie, dalību projektā plāno atbilstoši šādām prasībām:

20.1. vienā projekta pieteikumā norādītā slodze nepārsniedz 1,0 pilna laika ekvivalenta izteiksmē;

20.2. visos projektu pieteikumos konkursa ietvaros norādītā slodze kopumā nepārsniedz 1,0 pilna laika ekvivalenta izteiksmē;

20.3.  šajā punktā minētās slodzes ievēro, slēdzot līgumu par projekta īstenošanu.

21. Projekta izpildē pētnieciskajā darbā iesaistīto augstskolā studējošo (turpmāk – studējošie) slodze kopā ir vismaz 1,0 pilna darba laika ekvivalenta izteiksmē vidēji projekta īstenošanas laikā.

22. Viena studējošā slodzi projektā plāno vismaz 0,25 pilna darba laika ekvivalenta izteiksmē attiecīgajā projekta īstenošanas posmā.

23. Ja studējošais projekta īstenošanas laikā pabeidz noteikta līmeņa studijas un ne vēlāk kā četru mēnešu laikā uzsāk nākamā līmeņa studijas, šīs personas iesaiste projektā minēto četru mēnešu periodā ir uzskatāma par atbilstošu šī nolikuma 21. un 22. punktā noteiktajam par studējošā iesaisti projekta izpildē.

24. Ja studējošais projekta īstenošanas laikā pabeidz studijas, tad šīs personas iesaiste projektā ir uzskatāma par atbilstošu šā nolikuma 21. un 22. punktā noteiktajam par studējošā iesaisti projekta izpildē 12 mēnešus no lēmuma par eksmatrikulāciju pieņemšanas dienas.

**IV. Atbalstāmās darbības un izmaksas**

25. Projekta pieteikuma iesniedzējs aizpilda projekta pieteikuma H daļu “Darbības, kurām nav saimnieciska rakstura”, kurā sniegta informācija par projekta pieteikumā plānoto darbību atbilstību MK noteikumu 2.2. apakšpunktam.

26. Projekta pieteikuma iesniedzējs projekta pieteikuma A daļas 3. nodaļā “Budžets” iekļauj informāciju par projekta attiecināmo izmaksu pozīcijām atbilstoši MK noteikumu 14. punktam.

**V. Projekta pieteikuma noformēšanas un iesniegšanas kārtība**

27. Projekta pieteikumu aizpilda un iesniedz padomei elektroniskā veidā informācijas sistēmā [www.sciencelatvia.lv](http://www.sciencelatvia.lv) konkursa sludinājumā norādītajā termiņā.

28. Projekta pieteikuma iesniedzējs aizpilda un iesniedz projekta pieteikumu, ievērojot iesniegšanas metodikā noteikto.

29. Lai apliecinātu projekta pieteikumu kopumā, projekta pieteikuma iesniedzējs paraksta projekta pieteikuma D daļu “Projekta iesniedzēja apliecinājums” ar elektronisku parakstu.

**VI. Projektu pieteikumu administratīvā izvērtēšana**

30. Projektu pieteikumu administratīvo izvērtēšanu nodrošina padome atbilstoši šī nolikuma 3. pielikumam “Metodika projekta pieteikuma atbilstības izvērtēšanai administratīvās atbilstības kritērijiem”, izvērtējot projekta pieteikuma atbilstību administratīvajiem un papildus administratīvajiem kritērijiem piecu darbdienu laikā no šī nolikuma 8. punktā noteiktās projektu konkursa noslēguma dienas.

31. Projekta pieteikumu vērtē atbilstoši MK noteikumu 19.1.–19.8. apakšpunktā noteiktajiem administratīvajiem kritērijiem, kas nav papildināmi, un saskaņā ar MK noteikumu 19.9. apakšpunktu noteiktajiem, šādiem papildus administratīvajiem kritērijiem, kas nav papildināmi:

31.1. atbilstība MK rīkojumā noteiktajiem programmas horizontālajiem uzdevumiem, kas ir šādi:

31.1.1. projekts paredz attīstīt zinātnisko darbību šādos virzienos:

31.1.1.1. veidot un attīstīt individuālas zinātnieku grupas programmas tematiskajās jomās;

31.1.1.2. veidot un attīstīt starpdisciplināras konkurētspējīgas zinātnieku grupas, kas zinātniskajā darbībā izmanto jaunākās pētniecības metodes un tehnoloģijas;

31.1.1.3. attīstīt zinātniskās grupas sadarbību ar attiecīgo tautsaimniecības nozari;

31.1.1.4. iesaistīties izglītības procesā, nodrošinot prakses un darba iespējas studējošajiem, kā arī attīstot ar programmas mērķiem un uzdevumiem saistītas izglītības programmas;

31.1.2. projekts paredz nodrošināt komunikāciju par pētniecību un tās rezultātiem un to pieejamību sabiedrībai:

31.1.2.1. veicināt zināšanu pārnesi, veicinot izpratni par pētniecības lomu un devumu sabiedrībai;

31.1.2.2. veicināt zināšanu pārnesi, nodrošinot ziņojumu par rīcībpolitikas ieteikumiem.

31.2. projekta iesniegums aptver visus MK rīkojumā noteiktos uzdevumus.

32. Padome, ņemot vērā administratīvās izvērtēšanas rezultātus, aizpilda šā nolikuma 4. pielikumu “Administratīvās atbilstības kritēriju vērtēšanas veidlapa”, ievērojot MK noteikumu 20. punktu.

33. Ja projekta pieteikums neatbilst kādam no nepapildināmiem administratīvajiem kritērijiem un papildu nepapildināmiem administratīvajiem kritērijiem, padome pēc administratīvās izvērtēšanas pabeigšanas programmas īstenošanas un uzraudzības komisijai (turpmāk – komisija) nosūta izvērtēto projektu pieteikumu sarakstu un projektu pieteikumu administratīvās vērtēšanas rezultātu apkopojumu, pamatojoties uz to, komisija pieņem lēmumu par projekta pieteikuma noraidīšanu atbilstoši MK noteikumu 8.3.2. apakšpunktam.

**VII. Projekta pieteikuma zinātniskā izvērtēšana**

34. Padome, ievērojot MK noteikumu III. nodaļā noteikto, organizē ekspertīzi projektu pieteikumu zinātniskai izvērtēšanai.

35. Projekta pieteikuma izvērtēšanai padome piesaista divus ekspertus, kuri atbilst MK noteikumu 23. un 24. punktā noteiktajām prasībām.

36. Padome nodrošina, ka eksperts, kas ir piekritis veikt projekta pieteikuma vērtēšanu, paraksta un iesniedz padomei šī nolikuma 5. pielikumu “Eksperta apliecinājums par interešu konflikta neesamību un apņemšanos ievērot konfidencialitāti”.

37. Administrācija ar katru padomes piesaistīto ekspertu slēdz līgumu par ekspertīzes veikšanu, izmantojot šī nolikuma 6. pielikuma “Līgums par ekspertīzes veikšanu” veidlapu. Administrācija nodrošina padomei informāciju ekspertīzes veikšanai.

38. Eksperts vērtē projekta pieteikumu, piešķirot vienu līdz piecus punktus par katru kritēriju, ievērojot šādus MK noteikumu 26.punktā noteiktos zinātniskos vērtēšanas kritērijus:

38.1. projekta zinātniskā kvalitāte atbilstoši MK noteikumu 27. punktā noteiktajiem apsvērumiem;

38.2. projekta rezultātu ietekme atbilstoši MK noteikumu 28. punktā noteiktajiem apsvērumiem;

38.3. projekta īstenošanas iespējas un nodrošinājums atbilstoši MK noteikumu 29. punktā noteiktajiem apsvērumiem.

39. Katrs eksperts izvērtē projekta pieteikumu, aizpildot projekta pieteikuma individuālās ekspertīzes veidlapu atbilstoši šī nolikuma 7. pielikumam “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)” (turpmāk – ekspertīzes veikšanas metodika). Viens no projekta pieteikuma vērtēšanā iesaistītajiem ekspertiem, ņemot vērā kvalifikāciju un pieredzi, ir eksperts, kurš ir atbildīgs par visu ekspertu vērtējuma konsolidēšanu ekspertīzes konsolidētajā vērtējuma veidlapā. Otrs eksperts apstiprina aizpildīto konsolidētā vērtējuma veidlapu. Ekspertīzes individuālā vērtējuma un ekspertīzes konsolidētā vērtējuma veidlapas eksperti aizpilda, ievērojot šī nolikuma 8. pielikumu “Projekta pieteikuma ekspertīzes individuālā/ekspertīzes konsolidētā vērtējuma veidlapa”.

40. Ja eksperti nespēj vienoties par ekspertīzes konsolidēto vērtējumu viedokļu atšķirības dēļ, eksperti par to informē padomi. Šajā gadījumā padome piesaista vēl ekspertu, kurš veic projekta pieteikuma vērtēšanu, aizpildot individuālo ekspertīzes vērtējuma veidlapu. Pēc individuālās ekspertīzes vērtējuma veidlapas aizpildīšanas, šis eksperts, ņemot vērā iepriekš piesaistīto ekspertu aizpildītās individuālas ekspertīzes vērtējuma veidlapas, aizpilda konsolidētās ekspertīzes veidlapu.

41. Eksperts var veikt vairāku projektu pieteikumu vērtēšanu atbilstoši savai kvalifikācijai un pieredzei.

42. Ja projekta pieteikuma B daļas “Projekta apraksts” apjoms pārsniedz 12 lapaspuses, ekspertam ir tiesības sniegt atzinumu tikai par pirmajām 12 lapaspusēm un atteikties izvērtēt informāciju, kas seko pēc 12. lapaspuses.

**VIII. Lēmuma pieņemšana par finansējuma piešķiršanu vai projekta pieteikuma noraidīšanu**

43. Padome aprēķina katra projekta pieteikuma konsolidēto vērtējumu punktos, izmantojot šādu formulu: kur

43.1. K – projekta pieteikuma konsolidētais vērtējums punktos;

43.2. A – MK noteikumu 31.1. apakšpunktā minētā kritērija (zinātniskā kvalitāte) vērtējums (tā īpatsvars ir 30% no kopējā vērtējuma);

43.3. B – MK noteikumu 31.2. apakšpunktā minētā kritērija (rezultātu ietekme) vērtējums (tā īpatsvars ir 50% no kopējā vērtējuma);

43.4. C – MK noteikumu 31.3. apakšpunktā minētā kritērija (īstenošanas iespējas un nodrošinājums) vērtējums (tā īpatsvars ir 20% apmērā no kopējā vērtējuma).

44. Kvalitātes slieksnis projekta pieteikuma konsolidētajā vērtējumā ir trīs punkti katrā kritērijā atsevišķi un deviņi punkti visos kritērijos kopā.

45. Padome komisijai nosūta projektu pieteikumu sarakstu, ievērojot MK noteikumu 32. punktā noteikto, un padara pieejamus skatīšanās režīmā sarakstā iekļautos projektu pieteikumus un šiem projektiem aizpildītās konsolidētās ekspertīzes veidlapas.

46. Komisija nedēļas laikā pēc šī nolikuma 45. punktā minētā saraksta saņemšanas pieņem lēmumu par finansējuma piešķiršanu projekta īstenošanai vai lēmumu par projekta pieteikuma noraidīšanu, ņemot vērā šī nolikuma 45. punktā minēto projektu pieteikumu sarakstu un MK noteikumu 33.1. apakšpunktu.

47. Komisijas lēmumu viena mēneša laikā no tā spēkā stāšanās dienas var apstrīdēt atbilstoši lēmumā norādītajai kārtībai.

**IX. Projektu finansēšana**

48. Padome 10 dienu laikā no MK noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas/ne vēlāk kā 2020. gada jūlijā noslēdz ar projekta pieteikuma iesniedzēju (turpmāk – projekta īstenotājs) šā nolikuma 9. pielikumā “Līgums par valsts pētījumu programmas “Ēnu ekonomikas mazināšana valsts ilgtspējīgas attīstības nodrošināšanai” projekta īstenošanu” (turpmāk – projekta līgums) norādīto līgumu.

49. Projekta īstenotājs projekta īstenošanu uzsāk ne vēlāk kā 10 dienu laikā no projekta līguma noslēgšanas dienas. Projekta izmaksas ir attiecināmas, sākot no MK noteikumu 8.3.1. apakšpunktā minētā lēmuma par finansējuma piešķiršanu projekta īstenošanai pieņemšanas dienas.

50. Viena projekta finansēšanas posmu plāno ne mazāku kā 6 mēneši, un avansa maksājuma apmērs vienam projekta finansēšanas posmam ir norādīts projekta līgumā.

51. Projekta īstenotājs ir atbildīgs par sadarbības līgumu noslēgšanu ar projekta sadarbības partneriem un projekta sadarbības partneriem paredzētā projekta avansa maksājuma daļas un noslēguma maksājuma daļas pārskaitīšanu sadarbības līgumos paredzētajos termiņos un kārtībā.

**X. Projekta vidusposma un projekta noslēguma zinātniskā pārskata iesniegšana un izvērtēšana**

52. Projekta īstenotājs, izmantojot informācijas sistēmu, iesniedz padomei projekta vidusposma zinātnisko pārskatu mēneša laikā pēc tam, kad ir pagājusi puse no projekta īstenošanas termiņa un projekta noslēguma zinātnisko pārskatu mēneša laikā pēc projekta īstenošanas noslēguma datuma, kas noteikts projekta līgumā.

53. Padome atbilstoši MK noteikumu 46. punktam nodrošina ekspertus (kuri atbilst MK noteikumu 23. un 24.punktā noteiktajām prasībām), atlasi projekta vidusposma zinātniskā pārskata un projekta noslēguma zinātniskā pārskata izvērtēšanai.

54. Vidusposma zinātnisko pārskatu un projekta noslēguma zinātnisko pārskatu divu mēnešu laikā izvērtē divi eksperti atbilstoši nolikuma 7. pielikumam ekspertīzes veikšanas metodika. Ekspertu viedokļu nesakritības gadījumā tiek piesaistīts vēl viens eksperts, kurš ņemot vērā iepriekš piesaistīto ekspertu viedokļus, sagatavo projekta vidusposma zinātniskā pārskata un projekta noslēguma zinātniskā pārskata vērtējumu.

**XI. Padomes vidusposma un gala ziņojums par programmas īstenošanu**

55. Padome, ievērojot MK noteikumu 50. punktu, sagatavo padomes vidusposma un gala ziņojumu par programmas īstenošanu (turpmāk – padomes ziņojums) viena mēneša laikā no vidusposma un noslēguma zinātniskā pārskata izvērtēšanas noslēguma dienas.

56. Padomes ziņojuma par programmas īstenošanu saturu veido:

56.1.statistika par finansētajiem projektiem (publikācijas, maģistra/doktora darbi, visi rezultatīvie rādītāji);

56.2. projekta zinātnisko rezultātu apraksts atbilstoši programmas mērķim un uzdevumiem; 56.3.  zinātniskās sadarbības apraksts (sevišķi starp programmas projektiem, starptautiskā līmenī, konsorciji, plānotie pieteikumi ES pētniecības un inovāciju pamatprogrammās (Apvārsnis 2020 un Apvārsnis Eiropa) u.tml.);

56.4.  projektu rezultātu sociālekonomiskā ietekme (vidusposmā īstenotie pasākumi, noslēgumā konkrētie īstenotie pasākumi saskaņā ar programmas horizontālajiem uzdevumiem);

56.5. cita informācija atbilstoši komisijas lēmumiem.

**XII. Informācijas un publicitātes prasības**

57. Projekta īstenotājs apņemas publicēt projekta informāciju (tajā skaitā par projekta īstenošanu, zinātnisko grupu, aktivitātēm un sasniegtajiem rezultātiem) projekta īstenotāja interneta vietnē un apņemas nodrošināt šīs informācijas uzturēšanu un papildināšanu atbilstoši sasniegtajiem projekta rezultātiem vismaz piecus gadus kopš dienas, kad tiek parakstīts noteikumu 59.1.2. apakšpunktā noteiktais projekta izpildes pieņemšanas un nodošanas akts.

58. Projekta atpazīstamības veicināšanai projekta īstenotājs var izveidot projekta vizuālās identitātes zīmi, kas raksturo projektu un kurā ir ietverts programmas nosaukums vai tā abreviatūra, par pamatu izmantojot valsts pētījumu programmām izveidoto vienoto grafisko identitāti[[2]](#footnote-2).

59. Projekta īstenotājs un sadarbības partneri (ja attiecināms), veicot sabiedrības informēšanas pasākumus, publicējot zinātniskos rakstus un publiskojot citus projekta rezultātus, piedaloties konferencēs vai citādi prezentējot projekta rezultātus, atsaucas uz programmas nosaukumu, finansējuma avotu un attiecīgā projekta numuru vai lieto šā nolikuma 58. punktā noteiktajā kārtībā apstiprinātu projekta vizuālās identitātes zīmi.

**XIII. Noslēguma jautājumi**

60. Informāciju par apstiprinātiem projekta pieteikumiem publicē tīmekļa vietnēs: [www.fm.gov.lv](http://www.fm.gov.lv) un [www.lzp.gov.lv](http://www.lzp.gov.lv).

61. Jautājumus par projekta pieteikuma sagatavošanu un iesniegšanu ne vēlāk kā divas darbadienas līdz šī nolikuma 8. punktā noteiktajam projekta pieteikuma iesniegšanas beigu termiņam nosūta uz elektroniskā pasta adresēm: [EEIKD.vadiba@fm.gov.lv](mailto:EEIKD.vadiba@fm.gov.lv) un [vpp@lzp.gov.lv](mailto:ingmars.kreismanis@lzp.gov.lv). Atbildes uz projekta pieteikuma iesniedzēja iesūtītajiem jautājumiem nosūta elektroniski, biežāk uzdotos jautājumus un atbildes publicē padomes interneta vietnē [www.lzp.gov.lv](http://www.lzp.gov.lv). Citus jautājumus par programmas īstenošanu nosūta uz minētajām elektroniskā pasta adresēm.

62. Projekta līguma teksts slēgšanas procesā var tikt precizēts atbilstoši projekta satura specifikai. Ekspertīzes līguma teksts slēgšanas procesā var tikt precizēts atbilstoši projekta pieteikuma satura un ekspertīzes specifikai.

**Pielikumi**

**1.pielikums** “Projekta pieteikums”;

**2.pielikums** “Projekta pieteikuma, projekta vidusposma zinātniskā pārskata, projekta noslēguma zinātniskā pārskata noformēšanas un iesniegšanas metodika”;

**3.pielikums** “Metodika projekta pieteikuma atbilstības izvērtēšanai administratīvās atbilstības kritērijiem”;

**4.pielikums** “Administratīvās atbilstības kritēriju vērtēšanas veidlapa”;

**5.pielikums** “Apliecinājums par interešu konflikta neesamību un konfidencialitātes ievērošanu”;

**6.pielikums** “Līgums par ekspertīzes veikšanu”’;

**7.pielikums** “Ekspertīzes veikšanas metodika (projekta pieteikumam, projekta vidusposma/noslēguma zinātniskajam pārskatam)”;

**8.pielikums** “Projekta pieteikuma ekspertīzes individuālā/ekspertīzes konsolidētā vērtējuma veidlapa”;

**9.pielikums** “Līgums par valsts pētījumu programmas “Ēnu ekonomikas mazināšana valsts ilgtspējīgas attīstības nodrošināšanai” projekta īstenošanu”:

9.1. pielikums līgumam “Projekta pieteikums”;

9.2. pielikums līgumam “Finansējuma sadalījums projekta īstenošanas 24 mēnešu periodam”;

9.3. pielikums līgumam “Finanšu pārskats par valsts pētījumu programmas projekta īstenošanu”;

9.4. pielikums līgumam “Valsts pētījumu programmas projekta izmaiņas līgumsummas kalkulācijā”;

9.5. pielikums līgumam “Valsts pētījumu programmas projekta izmaiņas zinātniskajā grupā”;

9.6. pielikums līgumam “Projekta vidusposma/noslēguma zinātniskā pārskata veidlapa”;

9.7. pielikums līgumam “Saturiskā atskaite”;

9.8. pielikums līgumam “Pieņemšanas un nodošanas akts par valsts pētījumu programmas projekta īstenošanu”;

**10. pielikums** “Projekta vidusposma/noslēguma zinātniskā pārskata individuālā/konsolidētā vērtējuma veidlapa”.

1. https://likumi.lv/ta/id/310999-grozijumi-zinatniskas-darbibas-likuma [↑](#footnote-ref-1)
2. <https://izm.gov.lv/images/VPP_grafiska/VPP_GRAFISK_IDENTITTE.pdf> (pārējie materiāli šeit lapas ievaddaļā - <https://izm.gov.lv/lv/zinatne/valsts-petijumu-programmas>) [↑](#footnote-ref-2)